钦定古今图书集成/明伦汇编/家范典/第073卷 > 仪礼 > 《丧服》
## 钦定古今图书集成/明伦汇编/家范典/第073卷 > 仪礼 > 《丧服》

姑姊妹女子子适人，无主者，姑姊妹报。

〈疏〉《传》曰：“此等亲出适，已降在大功，虽矜之服期，不绝于夫氏，故次义服之下。”姑对侄，姊妹对兄弟出适，反为侄与兄弟大功，侄与兄弟为之降至大功，今还相为期，故须言报也。

《传》曰：无主者，谓其无祭主者也。何以期也？为其无祭
主故也。

〈注〉无主后者，人之所哀怜，不忍降之。〈疏〉释曰：云“无主者，谓无祭主也。”释曰：云“人之所哀怜”者，谓行路之人，见此无夫，复无子而不嫁，犹生哀慜，况侄与兄弟及父母？故不忍降之也。若然，除此之外，馀人为之服者，仍依出降之服而不服加，以其馀人恩疏故也。不言嫁而云适人者，若言适人，即谓士也。若言嫁，乃嫁于大夫，于本亲又以尊降，不得言报，故云“适人不言嫁。”

又

从父姊妹。

〈注〉父之昆弟之女。〈疏〉释曰：此谓从父姊妹在家大功，出适小功，不言出适，与在室姊妹既逆降，宗族亦逆降报之，故不辨在室及出嫁也。

“为人后者”“为其姊妹适人者。”

〈注〉不言“姑”者，举其亲者而恩轻者降可知。〈疏〉释曰：按《诗》云：“问我诸姑，遂及伯姊。”注云：“先姑后姊，尊姑也。”是姑尊而不亲，姊妹亲而不尊，故云不言姑，举姊妹亲者也。